Σπυρίδων Κατηνιώτης

Βιογραφία

Γεννήθηκε μεν στην Αθήνα στις 12 Μαΐου 1946, αλλά μεγάλωσε στην πατρίδα των γονιών του, Πρέβεζα, όπου τελείωσε το τότε εξατάξιο Γυμνάσιο Πρέβεζας. Σπούδασε στη Νομική Σχολή του Πανεπιστημίου Αθηνών και ήταν πρόεδρος των φοιτητών Νομού Πρέβεζας από το 1965 μέχρι το 1967. Είναι παντρεμένος με τη φιλόλογο Σοφία Μπαχούμη.

Διώξεις από την Χούντα

Τον Σεπτέμβριο του 1967 συνελήφθη και καταδικάστηκε από το δικτατορικό καθεστώς σε φυλάκιση 4 ετών και τριετή στέρηση πολιτικών δικαιωμάτων. Έμεινε στις φυλακές Ιωαννίνων και Τρικάλων και ύστερα από την αποφυλάκισή του, με αναστολή, διώχθηκε και από τη Νομική Σχολή Αθηνών. Επανήλθε στο Πανεπιστήμιο με νέα απόφαση του Πειθαρχικού Συμβουλίου του Πανεπιστημίου Αθηνών, αφού μειώθηκε η ποινή του σε διετή αποβολή. Συνέχισε τις σπουδές του και έγινε δικηγόρος το 1974.
Υπηρέτησε στο στρατό ως τυφεκιοφόρος στο Δρέπανο Κοζάνης (1968–1970). Το 1971 εργάσθηκε στην εταιρεία Τσιμέντα Ηρακλής–ΑΓΕΤ στη Δραπετσώνα απ' όπου, όμως, υποχρεώθηκε να φύγει μετά τρεις μήνες, επειδή δεν είχε πιστοποιητικό κοινωνικών φρονημάτων. 
Ως νεαρός δικηγόρος, το 1974, υπερασπίστηκε με πάθος στο Έκτακτο Στρατοδικείο Ιωαννίνων τους νέους της Πρέβεζας, φοιτητές και εργάτες που δικαζόντουσαν από το δικτατορικό καθεστώς.

Αυτοδιοικητική πορεία

Με την αποκατάσταση της Δημοκρατίας ίδρυσε, μαζί με άλλους, τον Σεπτέμβριο του 1974 το ΠΑ.ΣΟ.Κ στην Πρέβεζα. Ήταν υποψήφιος βουλευτής στην εκλογική περιφέρεια Πρέβεζας στις πρώτες μετά τη χούντα εκλογές, αλλά δεν εκλέχθηκε. Στις Δημοτικές εκλογές της 30.03.1975 εκλέχτηκε σε ηλικία 28 ετών, Δήμαρχος Πρέβεζας, με ποσοστό 65%. Είναι ο μικρότερος σε ηλικία, κατά την εκλογή του, δήμαρχος Πρέβεζας. Το 1976 εκλέχθηκε εκπρόσωπος Ηπείρου στην Κεντρική Ένωση Δήμων και Κοινοτήτων Ελλάδας (ΚΕΔΚΕ) και το 1977 εκλέχτηκε Γενικός Γραμματέας αυτής. Τον Απρίλιο του 1977 μετείχε με την Ελληνική Αντιπροσωπεία στο Διεθνές Συνέδριο των Μεσογειακών πόλεων που έγινε στο Ρίμινι Ιταλίας και προτάθηκε από το ΠΑ.ΣΟ.Κ ως εκπρόσωπος της Ελλάδος στο συνέδριο Σοσιαλιστών Δημάρχων της Ευρώπης, στη Φλωρεντία. Από το 1978 μέχρι το 1987 υπήρξε μέλος της Επιτροπής του Εκτελεστικού Γραφείου του ΠΑ.ΣΟ.Κ για την Αυτοδιοίκηση και επεξεργάστηκε και διατύπωσε, μαζί με τους Γιώργο Γεννηματά, Μιλτιάδη Παπαϊωάννου και Θανάση Τσούρα τις θέσεις του Κινήματος για την Τοπική Αυτοδιοίκηση. Τον Νοέμβριο 1977 παραιτήθηκε από τη θέση του Δημάρχου Πρέβεζας για να θέσει υποψηφιότητα στις βουλευτικές εκλογές, αλλά δεν κατόρθωσε να εκλεγεί.

Κοινοβουλευτική πορεία

Εκλέχθηκε βουλευτής Πρέβεζας για δύο τετραετίες (1981 και 1985) με το ΠΑ.ΣΟ.Κ. Από το 1981 μέχρι το 1985 ήταν εκπρόσωπος της Ελληνικής Βουλής στο Συμβούλιο της Ευρώπης στο Στρασβούργο. Διετέλεσε Γενικός Γραμματέας της Κοινοβουλευτικής Επιτροπής του Υπουργείου Εσωτερικών (1981–1985), αντιπρόεδρος της Κοινοβουλευτικής Επιτροπής του Υπουργείου Οικονομικών (1985–1988), μέλος Κοινοβουλευτικών Επιτροπών Υπουργείων: Εθνικής Οικονομίας (1985–1989), Οικονομικών (1985–1989), Περιβάλλοντος, Χωροταξίας & Δημοσίων Έργων (1981–1985). Με την ιδιότητα του αυτή επεξεργάστηκε και εισηγήθηκε στη Βουλή ως εκπρόσωπος της πλειοψηφίας αρκετά από τα πιο σημαντικά νομοσχέδια του ΠΑ.ΣΟ.Κ και σε άλλα υπήρξε βασικός ομιλητής. Υπήρξε επί σειρά ετών Ειδικός Εισηγητής του Γενικού Προϋπολογισμού του Κράτους. Εισηγήθηκε τα περισσότερα νομοσχέδια της Τοπικής Αυτοδιοίκησης. Συμμετείχε στις επιτροπές για την αλλαγή του φορολογικού συστήματος και την εισαγωγή στη χώρα μας του Φόρου Προστιθέμενης Αξίας και εισηγήθηκε στη Βουλή όλα τα σχετικά με τον ΦΠΑ Νομοσχέδια.

Επαγγελματική πορεία

Από το 1989 και μέχρι σήμερα ασκεί δικηγορία ως δικηγόρος παρ' Αρείω Πάγω και διατηρεί δικηγορικό γραφείο στην Αθήνα.
Το 1993 υπήρξε μέλος της Οργανωτικής Επιτροπής Παγκοσμίου Πανηπειρωτικού Συνεδρίου.